આ અંગે મળતી માહિતી અનુસાર સુરત જિલ્લાના અંતરિયાળ આદિવાસી વસ્તી ધરાવતા ઉમરપાડા તાલુકા ઝરપણ ગામની 21 વર્ષીય યુવતી મોહિની (નામ બદલ્યું છે)એ ધોરણ 12 સુધી અભ્યાસ કર્યો છે. જેને માંડવી તાલુકાનાં કરજવાણ ગામના જુલયેશ ભીમસિંગ વસાવા સાથે છેલ્લા બે વરસથી પ્રેમ સંબંધ હતો. તા. 8 ઓગસ્ટ 2017ના રોજ મોહિની નોકરીની શોધમાં સુરત ખાતે નર્સની નોકરી કરતી તેની ગામની યુવતી સાથે સુરત ગઈ હતી. એક સપ્તાહ સુધી મોહિની સુરત રોકાય હતી તે દરમ્યાન કોઈ નોકરી મળી ન હતી. આ દરમ્યાન અવારનવાર તેનો પ્રેમી જુલયેશનો ફોન આવતો હતો. જે મોહિનીને જણાવતો હતો કે હું તારી સાથે લગ્ન કરી લઇશ તું આવતી રહે. આ દરમ્યાન જુલયેશના શેઠ અશોકભાઈ કે જેઓ નર્મદા જિલ્લાના ડેડીયાપાડા તાલુકાનાં ભૂતભેડા ગામે રહે છે. તેમણે પણ મોહિનીને ફોન પર જણાવ્યુ હતું કે તું આવતી રહે હું તારા માતા પિતાને સમજાવી લઇશ જેથી જુલયેશ સુરત જઈને મોહિનીને લઈ આવ્યો હતો અને ભૂતભેદડા ગામે જવા નીકળ્યા હતા ત્યારે મોહિની બે દિવસ તેના મામાની છોકરીના ઘરે રોકાય હતી ત્યાંથી અશોકભાઇ મોહિનીને લઈ ગયા હતા. ત્યાં જુલિયેશ સાથે મોહિની રોકાય હતી. જુલયેશે કામે જાઉં છું એમ કહીને અશોકભાઇના ઘરે મૂકી જતો રહ્યો હતો. અશોકભાઇ બીજા દિવસે જુલયેશ કામે ગયેલ છે ત્યાં તને મૂકી આવું તેમ કહીને સુરત માયાબેન નામની મહિલાને ત્યાં લઈ આવ્યા હતા. ત્યાંથી બે દિવસ રોકાયા બાદ અશોકભાઇ સુરત રેલ્વે સ્ટેશન લઈ ગયા હતા. અને ત્યાંથી અશોકભાઇ જતાં રહ્યા બાદ માયાબેન તેને અમદાવાદ લઈ ગયા હતા. અને અમદાવાદથી ઇડર તાલુકાનાં ધારાપૂર ગામે લઈ ગયા બાદ રાણીબેન સંજયભાઈને ત્યાં મોહિનીને રાખ્યા બાદ માયાબેન ત્યાંથી જતાં રહ્યા હતા. આ દરમ્યાન બે માસ સુધી મોહિનીને રાણીબેને તેના ઘરે જ રાખી હતી આજુબાજુવાળા સાથે સંપર્ક પર કરવા દેતાં ન હતા. સરપંચ સાથે વાત કરવાનું કહેતા તે પણ કરાવતા ન હતા પરિવારના સભ્યોનો પણ સંપર્ક કરવા દેતાં ન હતા. થોડા દિવસ બાદ મોહિનીને રાણીબેને ગામના પાદરે આવેલ મંદિરમાં લઈ જઈ બળજબરી પૂર્વક લગ્ન કરાવી દીધા હતા. આ યુવાન ઇડર તાલુકાનાં મોર ડુંગરા ગામનો હતો જેનું નામ કલ્પેશ દેવજી મકવાણા હતું. જેણે મોહિની સાથે કોઈ બળજબરી કરી ન હતી. કલ્પેશની માતાએ મોહીનીને જણાવ્યુ હતું કે તારી સાથે લગ્ન કરવા માટે એક લાખ રૂપિયા આપ્યા છે અને 35 હજાર રૂપિયા લેવા માટે આવે છે. જે હકીકતની જાણ થતાં મોહિનીની વિનંતીના આધારે કલ્પેશ મકવાણા 15 એપ્રિલ 2018ના રોજ ઉમરપાડા વતન ખાતે મૂકી ગયો હતો. અને ત્યારબાદ મોહીનીએ ઉમરપાડા ખાતે આવી જુલયેશ વસાવા, અશોકભાઇ, માયાબેન, રાણીબેન તથા તેના પતિ સંજયભાઈ વિરુદ્ધ ફરિયાદ નોંધાવતાં ઉમરપાડા પોલીસે ગુનો નોંધી આગળની તપાસ હાથ ધરી છે.